การควบคุมภายใน 

ในการประชุมคณะกรรมการบริษัทครั้งที่ 1/2550 เมื่อวันอังคารที่ 20 กุมภาพันธ์ 2550
โดยมีคณะกรรมการตรวจสอบทั้งสามท่านเข้าร่วมประชุมด้วย
มีการประเมินความเพียงพอและความเหมาะสมของระบบควบคุมภายในของบริษัทประจำปี 2549
โดยการซักถามข้อมูลจากฝ่ายบริหาร และพิจารณาแบบประเมินที่ฝ่ายบริหารจัดทำ
โดยได้สรุปความเห็นเกี่ยวกับระบบควบคุมภายในด้านต่างๆ ดังนี้

องค์กรและสภาพแวดล้อม
คณะกรรมการบริษัทมีการกำหนดเป้าหมายการดำเนินธุรกิจที่ชัดเจนและวัดผลได้
มีการจัดโครงสร้างอำนาจหน้าที่ของคณะกรรมการ ผู้บริหาร และพนักงานไว้อย่างชัดเจน
มีการจัดวางระบบป้องกันการใช้อำนาจหน้าที่ไปในทางมิชอบ
ให้ความสำคัญต่อความซื่อสัตย์สุจริตกับผู้ที่เกี่ยวข้องทุกฝ่าย มีข้อกำหนดเกี่ยวกับจริยธรรมธุรกิจ
และจรรยาบรรณพนักงาน ให้แก่คณะกรรมการบริษัท ผู้บริหาร และพนักงานทุกคนพึงปฏิบัติ
บริษัทได้ให้ความสำคัญต่อสวัสดิภาพและความปลอดภัยของกรรมการ ผู้บริหาร และพนักงานทุกคน
จึงได้จัดตั้งสวัสดิการกรมธรรม์ประกันภัยอุบัติเหตุกลุ่มสำหรับทุกคนโดยทั่วถึงกัน
มีการแต่งตั้งคณะกรรมการความปลอดภัยในอาชีวอนามัยและสภาพแวดล้อมในสถานประกอบการ
โดยมีการจัดอบรมการซ้อมหนีไฟทั้งภาคทฤษฎีและภาคปฏิบัติเพื่อเสริมสร้างความรู้ความเข้าใจให้แก่พนักงานในการป้องกันอุบัติภัยที่อาจเกิดขึ้นได้ทั้งภายในและภายนอกบริษัท

ด้านการบริหารความเสี่ยง บริษัทตั้งมั่นในการดำเนินธุรกิจด้วยความซื่อสัตย์สุจริตและจริยธรรมที่ดี
ตามหลักธรรมาภิบาล โดยเชื่อมั่นว่าเป็นรากฐานที่สำคัญในการจัดการกับปัญหา อุปสรรค
และความเสี่ยงต่างๆ ได้อย่างมีประสิทธิภาพและประสิทธิผล บริษัทมีการพิจารณา วิเคราะห์
และประเมินปัจจัยเสี่ยงของธุรกิจในด้านต่างๆ อย่างสม่ำเสมอ
และมีมาตรการป้องกันและจัดการความเสี่ยงให้อยู่ในระดับที่เหมาะสม มีประสิทธิภาพ มีประสิทธิผล
และสอดคล้องในแต่ละสภาวะการณ์

การควบคุมการปฏิบัติงานของฝ่ายบริหาร

บริษัทมีการกำหนดขอบเขต อำนาจหน้าที่ ตลอดจนความรับผิดชอบของผู้บริหารและผู้ปฏิบัติงานทุกคน
มีการกำหนดอำนาจอนุมัติและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
มีคณะกรรมการบริหารเป็นผู้ตรวจสอบ ทบทวน และติดตามผลการปฏิบัติงานของทุกฝ่าย
มีคณะกรรมการตรวจสอบติดตามผลการดำเนินงานและประเมินความเสี่ยงของบริษัทเป็นประจำทุกเดือน
และมีการรายงานผลการปฏิบัติงานต่อคณะกรรมการบริษัทเป็นประจำอย่างน้อยไตรมาสละหนึ่งครั้ง
และมีการกำหนดวิธีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว รวมทั้งการเข้าทำธุรกรรมที่เกี่ยวโยงกันไว้อย่างชัดเจน

ระบบสารสนเทศและการสื่อสารข้อมูล

บริษัทจัดให้มีระบบสารสนเทศเพื่อการตัดสินใจอย่างเพียงพอ โดยมีหน่วยงานรวบรวม วิเคราะห์
และจัดเก็บในระบบคลังข้อมูลของบริษัท บริษัทได้ติดตั้งระบบคอมพิวเตอร์ SAP
เพื่อเพิ่มประสิทธิผลและประสิทธิภาพในการบริหารจัดการทั่วทั้งองค์กร มีระบบงานต่างๆ เช่น
บัญชีการเงิน การจัดทำงบการเงินเพื่อการบริหาร การบริหารงานจัดซื้อ การจัดจำหน่าย
การบริหารสินค้าคงคลัง และทะเบียนประวัติทรัพยากรมนุษย์
ซึ่งทุกระบบจะเชื่อมโยงไหลเวียนทั่วถึงกันทั้งหมด
จึงได้ข้อมูลสารสนเทศที่ถูกต้องตรงกันเชื่อถือได้และรวดเร็ว
ช่วยให้ฝ่ายบริหารได้รับรู้ข้อมูลตรงเวลาและสามารถใช้เพื่อประกอบการตัดสินใจได้ทันเหตุการณ์

บริษัทมีมาตรการป้องกันความปลอดภัยสำหรับฮาร์ตแวร์ ซอฟต์แวร์ และระบบฐานข้อมูล
โดยมีโปรแกรมไฟร์วอลล์ป้องกันการบุกรุก โปรแกรมป้องกันไวรัส
การจัดเก็บสำเนาสำรองข้อมูลในสื่ออิเล็กทรอนิกส์ทั้งในและนอกสถานที่
รวมทั้งการจัดทำสัญญาบำรุงรักษาเครื่องเซิร์ฟเวอร์ตลอดเวลา

ระบบการติดตาม

ในปี 2549 บริษัทมีการประชุมคณะกรรมการบริษัทรวม 5 ครั้ง
มีการประชุมคณะกรรมการบริหารรวม 7 ครั้ง
และคณะกรรมการบริหารมีการประชุมร่วมกับฝ่ายบริหารเป็นประจำทุกเดือน
เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
คณะกรรมการตรวจสอบมีการประชุมร่วมกับสำนักตรวจสอบภายในของบริษัท
ทีมผู้ตรวจสอบภายในที่บริษัทจัดจ้างจาก บจ.สอบบัญชีธรรมนิติ
และฝ่ายบัญชีของบริษัทเป็นประจำทุกเดือน รวม 12 ครั้ง

เพื่อติดตามผลการดำเนินงานของบริษัทอย่างต่อเนื่อง
มีการเชิญผู้สอบบัญชีของบริษัทและฝ่ายบริหารเข้าร่วมประชุมด้วยเป็นครั้งคราว
โดยมีสำนักตรวจสอบภายในและทีมงานตรวจสอบภายในที่บริษัทว่าจ้างดำเนินการตรวจสอบการปฏิบัติงานตามแผนตรวจสอบที่ได้รับการอนุมัติจากคณะกรรมการตรวจสอบ
และรายงานผลการตรวจสอบโดยตรงต่อคณะกรรมการตรวจสอบ หากพบข้อบกพร่องที่มีนัยสำคัญ
คณะกรรมการตรวจสอบจะดำเนินการรายงานต่อคณะกรรมการบริษัท
และคณะกรรมการบริหารรับทราบ เพื่อพิจารณาสั่งการแก้ไขภายในระยะเวลาที่เหมาะสม

จากการประเมินระบบการควบคุมภายในของบริษัททั้ง 5 ด้านข้างต้น
คณะกรรมการบริษัทมีความเห็นว่า บริษัทมีระบบการควบคุมภายในด้านต่างๆ
รวมทั้งระบบการควบคุมภายใน ในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอ ทั้งนี้
คณะกรรมการบริษัทตระหนักดีว่าระบบควบคุมภายในใดๆ
ก็ตามอาจไม่สามารถรับประกันได้ทั้งหมดต่อความเสียหายอันอาจเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 3/2549 วันที่ 9 พฤษภาคม 2549
ได้มีมติแต่งตั้งคณะกรรมการตรวจสอบชุดเดิมเป็นกรรมการตรวจสอบของบริษัทในปี 2549
อีกวาระหนึ่ง กรรมการตรวจสอบดำรงตำแหน่ง 1 ปีนับแต่วันที่ 9 พฤษภาคม 2549 เป็นต้นไป
คณะกรรมการตรวจสอบประกอบด้วยกรรมการอิสระจำนวน 3 ท่าน
โดยกรรมการทุกท่านมีความรู้ด้านบัญชีการเงิน
กรรมการแต่ละท่านไม่ได้เป็นกรรมการบริหารหรือเจ้าหน้าที่ของบริษัท
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
กรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัทซึ่งสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย

ในรอบปี 2549 คณะกรรมการตรวจสอบได้พิจารณาและให้ความเห็นชอบการว่าจ้างบริษัท
สอบบัญชีธรรมนิติ จำกัด
ดำเนินงานพัฒนาการตรวจสอบภายในของบริษัทโดยดำเนินงานร่วมกับสำนักตรวจสอบภายใน
และมีการประชุมร่วมกับสำนักตรวจสอบภายในรวม 12 ครั้ง
โดยมีผู้สอบบัญชีและฝ่ายบริหารเข้าร่วมประชุมตามวาระอันควร
และได้ร่วมประชุมกับคณะกรรมการบริษัทอีก 5 ครั้งสาระสำคัญของการปฏิบัติงานสรุปได้ดังนี้

1.  ดูแลรายงานทางการเงินของบริษัทให้ตรงต่อความเป็นจริงอย่างครบถ้วนและเชื่อถือได้
    มีการเปิดเผยข้อมูลอย่างเพียงพอ
    ได้รับทราบรายงานและพิจารณาข้อชี้แจงจากฝ่ายบริหารอย่างเพียงพอ
    สอบทานงบการเงินรายไตรมาสและงบการเงินประจำปีก่อนนำเสนอคณะกรรมการบริษัทฯอนุมัติเพื่อนำส่งตลาดหลักทรัพย์ฯ

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ
    สอบทานผลการตรวจสอบประจำปี 2548 และพิจารณาแผนการตรวจสอบประจำปี 2549
    ของสำนักตรวจสอบภายใน โดยยังคงให้ความสำคัญในเรื่องการควบคุมลูกหนี้ สินค้าคงคลัง
    และทรัพย์สินถาวร ทั้งนี้เพื่อป้องกันหรือลดความเสียหาย การสิ้นเปลือง
    การทุจริตในการใช้ทรัพยากรดังกล่าว
    นอกจากนี้ยังติดตามให้มีการปรับปรุงคู่มือการปฏิบัติงานด้านต่างๆ
    ให้เหมาะสมกับการดำเนินงานในปัจจุบัน
    คณะกรรมการตรวจสอบเห็นว่าบริษัทมีระบบการควบคุมภายในที่เหมาะสมกับสภาพธุรกิจ
    ไม่พบสิ่งผิดปกติ หรือจุดอ่อนที่มีสาระสำคัญ

3.  ดูแลให้บริษัทมีการประเมินความเสี่ยงในด้านต่างๆอย่างเหมาะสมเพื่อประโยชน์ในการบริหารความเสี่ยงของบริษัททางด้านการบริหารจัดการ
    การดำเนินงาน การดำเนินธุรกิจ และด้านการเงิน

4.  สอบทานรายการที่เกี่ยวโยงกันและร่วมพิจารณาอนุมัติรายการที่เกี่ยวโยงกันที่เกิดขึ้น เช่น
    การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์ฯ
    คณะกรรมการตรวจสอบไม่พบการกระทำที่เป็นการฝ่าฝืนข้อกฎหมายหรือข้อกำหนดของตลาดหลักทรัพย์ฯ

5.  พิจารณาและเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง ดร.วิรัช
    อภิเมธีธำรง และ/หรือ นายชัยกรณ์ อุ่นปิติพงษา และ/หรือ นายอภิรักษ์ อติอนุวรรตน์
    แห่งสำนักงาน ดร. วิรัช แอนด์ แอสโซซิเอทส์ เป็นผู้สอบบัญชีสำหรับปี 2549 เป็นปีที่ 5

6.  พิจารณาและให้ความเห็นเพิ่มเติมในการจัดทำงบประมาณประจำปีของบริษัท

7.  ให้คำแนะนำตามควรในการใช้ประโยชน์ของข้อมูลจากระบบคอมพิวเตอร์บริษัท
    เพื่อการจัดทำรายงานเพื่อการบริหารจัดการ

(นางอรดี รุ่งเรืองโรจน์)

ประธานคณะกรรมการตรวจสอบ